મરાઠવાડાના નાંદેડ મતવિસ્તારમાં કૉન્ગ્રેસના કૌભાંડગ્રસ્ત ઉમેદવાર અશોક ચવાણ અને BJP ના વર્તમાન સંસદસભ્ય ડી. બી. પાટીલ વચ્ચે ‘આદર્શ’ ચૂંટણીજંગ લડાઈ ર?ાો છે. અહીં કુલ ૨૩ ઉમેદવારો મેદાનમાં છે, પરંતુ ખરી ટક્કર ચવાણ અને પાટીલ વચ્ચે જ છે. આ લોકસભા મતવિસ્તારનાં છએ છ ઍસેમ્બ્લી સેગમેન્ટમાં કૉન્ગ્રેસનો દબદબો છે. આદર્શ કૌભાંડ થયું ત્યારે ચવાણ મહારાષ્ટ્રના મુખ્ય પ્રધાન હતા અને એમાં તેઓ ખૂબ બદનામ થયા હતા એટલે આ બેઠક પરથી તેમની ઉમેદવારી કૉન્ગ્રેસે વિલંબે જાહેર કરી હતી. ૧૯૬૭થી ૨૦૦૯ સુધીમાં બાર વખત યોજાયેલી સંસદીય ચૂંટણીમાં કૉન્ગ્રેસના ઉમેદવારો અહીં નવ વખત વિજયી થયા છે. ૨૦૦૯માં પણ કૉન્ગ્રેસના ભાસ્કરરાવ ખાટગાંવકર આ બેઠક પરથી વિજેતા બન્યા હતા. અહીં કુલ મતદારો પૈકી ૧૩ ટકા મુસ્લિમો છે અને બીજા છ મુસ્લિમ ઉમેદવારો પણ ચૂંટણીના મેદાનમાં છે. એક વખત પિતા શંકરરાવ ચવાણનો ગઢ ગણાતી આ બેઠક પર જીતવા માટે અને પ્રતિષ્ઠા પાછી મેળવવા માટે પુત્ર અશોક ચવાણ આ વખતે પરસેવો પાડી રહ્યા છે.